Document ID: 31985R0463

*****
ΚΑΝΟΝΙΣΜΟΣ (ΕΟΚ) αριθ. 463/85 ΤΗΣ ΕΠΙΤΡΟΠΗΣ
της 22ας Φεβρουαρίου 1985
για την τροποποίηση του κανονισμού (ΕΟΚ) αριθ. 2268/84 όσον αφορά τη χορήγηση ενίσχυσης στο βούτυρο υπό σύμβαση ιδιωτικής αποθεματοποίησης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 6 παράγραφος 7,
Εκτιμώντας:
ότι το άρθρο 6 παράγραφος 3 δεύτερο εδάφιο του κανονισμού (ΕΟΚ) αριθ. 804/68 προβλέπει ότι είναι δυνατόν να ληφθούν ειδικά μέτρα για το βούτυρο ιδιωτικής αποθεματοποίησης, αν το βούτυρο αυτό δεν μπορεί να διατεθεί υπό κανονικές συνθήκες· ότι πρέπει να χορηγηθεί ενίσχυση στο βούτυρο αυτό προκειμένου η τιμή του να φθάσει σε συγκρίσιμο επίπεδο με αυτή του βουτύρου δημόσιας αποθεματοποίησης, που προορίζεται για εξαγωγή δυνάμει του κανονισμού (ΕΟΚ) αριθ. 2268/84 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ 3457/84 (4) ·
ότι ο κανονισμός (ΕΟΚ) αριθ. 2268/84 καθορίζει τις διατάξεις για την εξαγωγή βουτύρου δημόσιας αποθεματοποίησης· ότι πρέπει, να ενσωματωθούν στον κανονισμό αυτό οι διατάξεις που επιτρέπουν τη χορήγηση ενίσχυσης στο βούτυρο δημόσιας αποθεματοποίησης που προορίζεται για εξαγωγή προς τις τρίτες χώρες, υπό τον όρο ότι το βούτυρο αυτό υπόκειται ακόμα σε σύμβαση ιδιωτικής αποθεματοποίησης· ότι, εξάλλου, πρέπει να διαγραφούν οι περιορισμοί που προβλέπονται στον κανονισμό αυτό όσον αφορά την συσκευασία των εξαγόμενων προϊόντων προκειμένου να βελτιωθούν οι δυνατότητες πώλησης·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2268/84 τροποποιείται ως εξής:
1. Παρεμβάλλεται το ακόλουθο άρθρο 8α:
«Άρθρο 8α
1. Για το βούτυρο που αποτελεί αντικείμενο σύμβασης αποθεματοποίησης σύμφωνα με τις διατάξεις του άρθρου 8 παράγραφος 3 του κανονισμού (ΕΟΚ) αριθ. 985/68 κατά την ημερομηνία της αίτησης που αναφέρεται στην παράγραφο 2, χορηγείται ενίσχυση 27,50 ECU ανά 100 χιλιόγραμμα, υπό τον όρο ότι το βούτυρο εξάγεται προς τρίτες χώρες.
2. Προκειμένου να λάβει την ενίσχυση που αναφέρεται στην παράγραφο 1, ο υπογράφων τη σύμβαση αποθεματοποίησης απευθύνει αίτηση ρευστοποίησης στον οργανισμό παρέμβασης με τον οποίο έχει συνάψει την σύμβαση, υποδεικνύοντας τις ποσότητες του βουτύρου που προτίθεται να ρευστοποιήσει, καθώς και την προβλεπόμενη ημερομηνία για τη ρευστοποίηση. Ο οργανισμός παρέμβασης εκδίδει, το ταχύτερο δυνατόν, απόδειξη παραλαβής η οποία επιτρέπει, ενδεχομένως εν μέρει, τη ρευστοποίηση δυνάμει του παρόντος κανονισμού.
3. Η ενίσχυση που αναφέρεται στην παράγραφο 1 καταβάλλεται μετά τη έξοδο από τα αποθέματα, κατά την έννοια του άρθρου 24 παράγραφος 2 του κανονισμού (ΕΟΚ) αριθ. 685/69, υπό τον όρο ότι ο ενδιαφερόμενος έχει συστήσει ασφάλεια σύμφωνα με το άρθρο 13 παράγραφος 1 του κανονισμού (ΕΟΚ) αριθ. 1687/76. Το ποσό της ασφάλειας αυτής είναι ίσο με το ποσό της ενίσχυσης που αναφέρεται στην παράγραφο 1, αυξημένο κατά 5 ECU ανά 100 χιλιόγραμμα.
4. Οι διατάξεις του άρθρου 2, του άρθρου 3 παράγραφος 1 στοιχείο α) και παράγραφος 3, των άρθρων 4, 5, 6, και 7, του άρθρου 8 παράγραφος 1 και των άρθρων 9, 10, 11, 12, 13α και 14 του κανονισμού (ΕΟΚ) αριθ. 1687/76 εφαρμόζονται mutatis mutandis από την ημέρα εξόδου από τα αποθέματα που αναφέρεται στην παράγραφο 3.
Οι ειδικές ενδείξεις που πρέπει να γραφούν στους χώρους 104 και 106 του αντιγράφου ελέγχου είναι εκείνες που αναφέρονται στο παράρτημα μέρος Ι σημείο 13 και μέρος ΙΙ σημείο 25 του κανονισμού (ΕΟΚ) αριθ. 1687/76.
5. Η τήρηση των διατυπώσεων εξαγωγής πρέπει να πραγματοποιηθεί σε προθεσμία, που υπολογίζεται από την ημέρα εξόδου από τα αποθέματα που αναφέρεται στην παράγραφο 3:
- ενός μηνός αν πρόκειται για εξαγωγή βουτύρου,
- τεσσάρων μηνών αν πρόκειται για εξαγωγή βουτυρελαίου.
6. Όσον αφορά το βούτυρο ιδιωτικής αποθεματοποίησης για το οποίο έχει καταβληθεί η ενίσχυση που αναφέρεται στην παράγραφο 1, οι διατάξεις του άρθρου 5 (όσον αφορά τις ενδείξεις στη συσκευασία), του άρθρου 6α παράγραφοι 1 έως 5 και των άρθρων 7, 8 και 10 εφαρμόζονται mutatis mutandis.
7. Τα δικαιώματα και οι υποχρεώσεις που απορρέουν από τη σύμβαση ενίσχυσης δεν μεταβιβάζονται.
8. Η αίτηση ενίσχυσης δεν μπορεί να αποσυρθεί.»
2. Στο άρθρο 6α, το κείμενο της παραγράφου 5 αντικαθίσταται από το ακόλουθο κείμενο:
«5. Το τελικό προϊόν συσκευάζεται σε μεταλλικές συσκευασίες ερμητικά κλεισμένες στις οποίες είναι τυπωμένη με ευανάγνωστους χαρακτήρες η ένδειξη "βουτυρέλαιο - κανονισμός (ΕΟΚ) αριθ. 2268/84".»
Άρθρο 2
Ο παρών κανονισμός αρχίζει να ισχύει στις 25 Φεβρουαρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Φεβρουαρίου 1985.

Labels: 3
11
17
6